Rikunarita-ORG/Wikinium huggingface dataset:
# Haminté Prasman

Peta haminté atawa kumine Prasman
**Haminté Prasman** (hurup Arab Gundul: همنتى فرسمن atawa خمنتى فرسمن) atawa **kumine Prasman** (hurup Arab Gundul: كومينه فرسمن; Prasman: *commune*) entu pembagèan bestir di Kiblik Prasman. Haminté atawa kumine Prasman umpamanya tuh *kotapraja* èn *kotamadya* digabungin kaya' di Amrik Serèkat èn Kanada, *gemeinden* di Dètslan, *comuni* di Itali, èn *municipios* di Spanyol. Adapun di Prasman, haminté atawa kumine entu atu bagèan bestir paling renda. Ni ngewakilin semua bagèan kota atawa kampung nyang namanya sama, tulad: Parès, Bodo, atawa Rèn.

Per bulan Januari 2021, ada 35.083 haminté di Prasman; 34.836 -nya ada di mètropolitan Prasman, 129-nya ada di departemèn sebrang laot, 83-nya ada di jajahan sebrang laot, èn Kalédoni Anyar.

## Ruju'an
# Spanyol

**Spanyol** (hurup Arab Gundul: سفاڽول atawa اسفاڽول; basa Spanyol: *España*; basa Katalan: *Espanya*; basa Basken: *Espainia*; basa Galisi: *España*; basa Oksitan: *Espanha*) atawa resminya **Kerajaan Spanyol** (hurup Arab Gundul: کراجأن اسفاڽول; basa Spanyol: *Reino de España*; basa Katalan: *Regne d'Espanya*; basa Basken: *Espainiako Erresuma*; basa Galisi: *Reino de España*; basa Oksitan: *Reiaume d'Espanha*) atu negara di Èropa Kidul. Pasnya, ni negara ada di Semenanjung Ibèri. Ni negara watesan ama Prasman, Portugal, Andora, ama Jabal Tarik. Sabtah èn Mélila watesannya ama Magrib di Aprika Lor. Di belah lor-wètannya Spanyol ada Pegunungan Pirénéen.

Orang Spanyol bisa digero' **orang Spanyol** (hurup Arab Gundul: اورڠ اسفاڽول) atawa **orang Spaniar** (hurup Arab Gundul: اورڠ اسفانيار). Dia pada ngomongnya basa Kastilian atawa basa Spanyol (basa Spanyol: *Castellano* atawa *Español*). Di laèn bilangan, orang juga' ada nyang ngomongnya laèn basa, kaya': basa Katalan, basa Basken, basa Asturi, basa Galisi, basa Léoni, basa Aragon, basa Oksitan Aranis, èn hata basa Portugis. Agama nyang dianut ama sekitar 56% penduduknya entu agama Serani Katolik Romèn.

Semprakan tahon 1975, Spanyol entu negara kerajaan konstitusionil. Raja Spanyol sekarang entu Raja Pilip VI nyang belakon berales wèt dasar. Parlemènnya digero' Hopraden Umum (*Las Cortes Generales*) nyang ada punya dua pangkèng, ya'entu: Konggrès Perwakilan (*El Congreso de los Diputados*) èn Sènat (*El Senado*). Ni pada dipilih ama orang liwat pemilian umum. Istana guwenemèn ama raja ada di Madrid, hopstadnya Spanyol.

Spanyol ada punya luas lebi deri 5.000 km2 daratannya. Ni negara èmang lebi kecil deri Prasman, cuman lebi gedé deri Dètslan. Ampir 50 jutaan orang ada tinggal di Spanyol. Spanyol kebelèk jadi 17 kuminitèt otonom (artinya saban kuminitèt ada hak ngurus sendèwèk). Saban kuminitèt ada punya dia punya rehèringnya sendèwèk-sendèwèk.

Spanyol juga' bekèn ama plamèngkonya nyang biasanya dilakonin ama kaum Kalo (*Caló*).

## Ruju'an
# Baba Lèo XIV

Baba Lèo XIV abis kepili jadi Paus

**Baba Lèo XIV** (brojol nama **Robert Francis Prevost**, 14 Sèptèmber 1955) entu bangkotnya Geréja Katolik ama pingpinan tahta Kota Watikan semprakan 8 Méi 2025. Sebelonannya, mah, dia tau jadi bangkotnya Dikasteri bakal Peruskupan ama persidènnya Kumisi Baba Geréja bakal Amrik Latèn sejeg taon 2023 ampé 2025. Dia gè' tau jadi uskupnya Chiclayo di Péru sederi taon 2015 ampé 2023, ama jènderal Tarèkat Sint-Agustin prak 2001 ampé 2013. Témpo 2015, Kardinal Prevost bolé kewargaan Péru abis diaciin ama Péru punya catetan sipil. Ari bulan 8 Méi 2025, ni orang kepili jadi Paus atawa Baba Geréja, entakanuh nggero sendèwèk ama dia punya nama kepausan Lèo XIV. Baba Lèo XIV gè' jadi Paus kehatu nyang brojolnya di Amrik Lor, atawa nyang kedua deri seantéro Benua Amrik abisnya Baba Prangsiskus.

## Paranan